钦定古今图书集成/明伦汇编/氏族典/第215卷 > 何应瑞
## 钦定古今图书集成/明伦汇编/氏族典/第215卷 > 何应瑞

按《曹州志》：“应瑞，字圣符，号大瀛，大理丞尔健子。中万
历庚戌进士，丁父忧。服阕，授户部主事，理河西务钞
税。复丁母艰，起补前官。税减课增，商民德之。报最，擢
知常州，旋督学河南，历大梁参政，井陉观察，擢江西
臬司，旋陞右辖，转左。会己巳警至，抚军勒兵赴急，留
守会城，军兴旁午，库藏空虚，而一一拮据，竟赖以济。”
辛未入计，召对文华殿；敷奏称旨，进秩副都御史。出
抚中州。以失执政意，停陞，仍还江藩。三年，完积逋十
有四万。五疏乞罢，不得请；再疏陈情，乃予告，且特许
起复如李攀龙例。无何，曹绅士列状上请，中外交章
论荐。起补粤西左布政使，晋南太常卿，迁工部左侍
郎。寻拜尚书，加宫保，赐玉。旋遇金陵五月之变，闻难，
即投缳卒。